**ZAPISNIK**

s **15. sjednice** Gradskog vijeća Grada Makarske,

održane **30. travnja 2019.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 17 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Neven Vranješ
8. Tonći Bilić
9. Gordana Muhtić
10. Josip Paunović
11. Jagoda Martić
12. Sretan Glavičić
13. Milan Grbavac
14. Hloverka Novak Srzić
15. Ivan Perić
16. Ivan Šimić
17. Siniša Srzić

 **Ostali nazočni:**

 1. Jure Brkan, gradonačelnik Grada Makarske

 2. Dražen Nemčić, zamjenik gradonačelnika Grada Makarske

 3. Joze Vranješ, zamjenik gradonačelnika Grada Makarske

 4. Lara Rakušić Ivanković, tajnica Gradskog vijeća Grada Makarske

 5. Matko Lovreta, pročelnik Upravnog odjela za komunalne djelatnosti

 6. Dražen Kuzmanić, v.d. pročelnika Upravnog odjela za društvene djelatnosti

 7. Tonći Batinić, viši stručni suradnik u Uredu gradonačelnika

 8. Darko Svaguša, županijski vijećnik Splitsko-dalmatinske županije

 9. Igor Batošić, županijski vijećnik Splitsko-dalmatinske županije

 10. Predrag Aranđelović, predstavnik srpske nacionalne manjine

 11. Anela Židić, ravnateljica JU Dječji vrtić „Biokovsko zvonce“

 12. Ružica Marče, JU Dječji vrtić „Biokovsko zvonce“

 13. Joško Kosović, ravnatelj JU Gradski sportski centar Makarska

 14. Ana Duvnjak, ravnateljica JU Gradska knjižnica Makarska

 15. Josip Karamatić, ravnatelj JU Gradska galerija „Antun Gojak“

 16. Marinko Tomasović, ravnatelj JU Gradski muzej Makarska

**Predstavnici medija:** *HRT-* Damir Ravlić*,*RMR, *Makarsko primorje* – Jasna Morović, *Makarska kronika* – Dijana Turić, CROPIX – Ivo Ravlić, TV *Jadran* – Studio Pašalić, *Radio Split* Vedran Ribarević.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Milan Grbavac** postavlja pitanja:

1. Pješački prijelaz kod autobusnog kolodvora? Nestao je.
2. Pješački pothodnik na Duminoj ledini je nečist i kanalizacija izbija u njemu.
3. Šetnice i nogostupi općenito po gradu em što se parkiraju auti, one su u katastrofalnom stanju pune rupa i neravne.

**Gradonačelnik Grada Makarske Jure Brkan** odgovara na postavljena pitanja:

1. Pješački prijelaz kod kolodvora, jedan koji presijeca Ulicu Ante Starčevića je u funkciji, nisam sad siguran na koji točno mislite.

**Vijećnik Milan Grbavac** nadopunio je pitanja:

1. Imate pješački, traka izlazna sa kolodvora, izlazna traka sa kolodvora prema Sv. Nikoli.

**Gradonačelnik Grada Makarske Jure Brkan** odgovara na postavljena pitanja:

1. Ne znam kad je on nestao, bio je obilježen, u pravu ste. Zbog čega je izbrisan ne znam, moram provjeriti i to ću vam javit napismeno. Evo dobivam informaciju od dogradonačelnika da će biti vraćen u funkciju, da taj posao rade Hrvatske ceste. Ja vam ovako napamet ne bih ipak htio, dobit ćete napismeno što je s tim pješačkim prijelazom.

**Vijećnik Milan Grbavac** nadopunio je pitanja:

1. Samo da konstatiram, on je nestao ima jedno godinu i po zadnju, nema ga zato što je ocrtan kružni tok gdje je bio pješački. Vjerojatno je on zbog toga uništen, nema ga, ne postoji najmanje dvi godine.

**Gradonačelnik Grada Makarske Jure Brkan** odgovara na postavljena pitanja:

1. Kružni tok je odavno i prije dvije godine, ima 10 godina. Evo ja ću provjerit pa da vidim šta je s tim pješačkim.
2. Što se tiče pothodnika Dumina ledina i čistoće u njemu. Znači ne samo Dumina ledina, svi nažalost, to je odraz neke kulture ili nekulture naših građana i gostiju da stvarno sve pothodnike u gradu Makarskoj bili oni novi ili stari vrlo brzo se unerede. Mi radimo isto što radimo svake godine, upravo sada ovih dana svi se ti pothodnici peru, farbaju i bilo što da je razbijeno u njima popravlja se. Ne znam da pušta kanalizacija u tom pothodniku, ako je to ćemo vrlo brzo i otklonit. Evo izgleda da znaju nešto, neki problem ima i to ćemo riješit. Ako se sjećate toga pothodnika ove godine je čak u njemu bio bačen i topovski udar i ovo i ono, svašta nešto i to je konstantan proces. Ono mi jednom kad uredimo ne traje dugo i tako da moramo stalno to obnavljati i to je neko živo tijelo, koje eto Grad iznova svaki put uređuje, sanira, ali vrlo brzo se to devastira. Tako da u pravu ste, mi smo u tijeku toga, skoro svi pothodnici grada Makarske mi moramo ih održavat i redovno ulagat sredstva svih građana da bi ličili na nešto.
3. Šetnice, nogostupi po gradu. Je nisu sve, međutim neke ima devastirane. Obnavljamo ih sukladno nekim planovima. Trenutno radimo veliko uređenje nogostupa na gradskom predjelu Dugiš, konkretno oko dječjeg igrališta. To su vam ulice Zrinsko-frankopanska i Breljanska ulica i to sada tamo radimo jedan opsežniji poduhvat. Na šetnici na plaži one crvene kocke su zamijenjene ili rekonstruirane, gleda sam u kojoj su fazi radovi, trenutno se radi na potezu od žute kuće do restorana Plaže, naprijed je ona rekonstruirana u dobrom dijelu, znači bukvalno poravnata bez onih goba koje bi nastale izbijanjem korijenja od borova sve do Biokovke. Ispred Biokovke ima još par polja tamo koja su ono gruba i koja trebamo poravnati i to ćemo mi završiti sada kroz ovih narednih par dana. Ovo ovdje je već gotovo ili bi trebalo bit i ostaje samo još ta dva polja kod Biokovke da ih poravnamo. Gledajte, mi tu radimo sa nekim ograničenim sredstvima. Razlog tome je mi ne idemo u kompletno rekonstruiranje šetnice. Kao što znate po planu aglomeracije vodovoda na koji smo se prijavili, Vodovod se prijavio na Europske fondove, ideja da se komplet sustav odvodnje, tj. kanalizacije rekonstruira i da se sagradi novi pročiščač na području tamo Kuka i samim tim projektom sva ta šetnica će bit u narednom periodu znači 2021. rekonstruirana. Znači ispod cile te šetnice morat ćemo provući kanalizacijsku mrežu, tada će normalno sva šetnica biti raskopana i tada ćemo je ispočetka obnavljati. Tako da sada, bukvalno, radimo, ravnamo ono di su najkritičnije točke i zadovoljan sam izvedenim radovima. Baš sam kažem vam prošao da vidim u subotu koliko smo i dokle smo došli i ona je ispeglana zasad koliko god može bit. Na nekim mjestima ima, ali vrlo se malo zadržava i oborinskih voda na njima, konkretno na onim mjestima gdje su ljudi šahte silikonizirali, ali čim se to ukloni ona i pije vodu tako da gradska šetnica tamo na plaži će bit stvarno uređena za ovu sezonu kako triba. Po gradu održavamo nogostupe, međutim ima toga puno i kao što ste rekli puno auta se bespravno parkira na njih, to je drugi par postola, oni samim time em onemogućavaju promet preko tih nogostupa, s druge strane ga i uništavaju. Gradsko redarstvo u suradnji s policijom to nastoji što više suzbit, međutim sve je to odraz kulture, tj. nekulture naših građana. Zato ja apeliram ako ima ocrtano parking misto, ako ima se di zaustavit, ako se treba i prošetat malo ja mislim da je to svima u interesu, nego stat ondje gdje tebi treba, popet se na nogostup, uništit taj nogostup jer kažem sve te rekonstrukcije i popravljanje opet plaćaju naši građani iz gradskog proračuna. Apeliram na to, znači ljudi ako ima stanite negdje di vam je označeno, nemojte se penjat na nogostup. To je konstantna borba isto kao sa uređenjem ovih pothodnika. Na nama je da to popravljamo, ali evo isto tako ja mislim da imamo pravo i apelirat na građane da to više ne rade.

**Vijećnica Jagoda Martić** postavlja pitanja:

1. Ne znam gospodine gradonačelniče da li ste upoznati, ali naš medicinsko-biokemijski laboratorij ponovno ne radi zbog toga što je inženjerka na subspecijalizaciji. Tako se uzorci ponovno šalju u Split i pacijenti čekaju na nalaze, odnosno ne mogu nalaze dobiti isti dan. Po zadnjim informacijama koje imam problem je i sa rendgenom jer doktor Zoltner trenutno ne radi iz nekih svojih razloga i prema informacijama s kojima raspolažem ne zna se kada će doktor ponovno početi sa radom tako da nam je rendgen opet, ono što bi se reklo nije u funkciji, onako kako bi trebalo. Poznato vam je da smo nedavno organizirali okrugli stol na temu poboljšanja zdravstvene zaštite na Makarskom primorju i jedan od zaključaka tog okruglog stola bio je da se u našoj ispostavi Doma zdravlja zaposli jedan inženjer radiologije jer bi tada rendgen mogao raditi u dvije smjene, a kako je sada sustav digitaliziran snimke bi se mogle očitavati u nekoj drugoj zdravstvenoj ustanovi i nalazi bi se mogli dobivat odmah što bi liječnicima itekako olakšalo problem postavljanja dijagnoze. Osim toga imamo u Makarskoj mlade liječnike koji su završili ili završavaju specijalizaciju iz rendgenologije, voljni su raditi u Makarskoj, na kraju krajeva tu imaju obitelj, čime bi problem rendgena riješili za duži period. Ono što bi Grad Makarska u tom slučaju trebao napraviti to je da se pokrenu na nivou KBC-a i Doma zdravlja kako bi se ispoštovali uvjeti koje ti liječnici imaju prema KBC-u u Splitu. Što se tiče problema laboratorija i tu postoji rješenje. Pomoćnica ravnatelja Petrica, gospođa Ercegović nas je informirala da je obavila razgovor sa inženjerkom koja vodi laboratorij u Vrgorcu i da je ona voljna pokrivati i Makarsku do povratka inženjerke Kuvačić, jedini problem je što ona ne vozi pa bi u tom slučaju, u slučaju tog rješenja trebalo organizirati prijevoz. To su evo konkretni prijedlozi kako riješiti probleme rada laboratorija i rendgena pa se evo sad pitam da li ste voljni u tom smislu krenuti u razgovore i pregovore sa upravom Doma zdravlja. I još jedno pitanje što nas zanima do kuda ste stigli sa pregovorima oko subvencioniranja prijevoza pacijenata za Zagvozd?
2. To je ono što me građani pitaju. Što se dešava na prostoru iznad vrtića Ciciban? Naime nakon uskrsnih praznika gore nas je dočekalo cijelo brdo ogoljeno, posječeno je sve što se posjeći dalo, čak i jedna palma koja je bila negdje u ćošku te parcele je i ona nestala. Znači da li tu kreće gradnja stambene zgrade ili je nešto drugo u pitanju?
3. Na prošloj sjednici smo raspravljali o devastaciji Sv. Petra pa ste decidirano rekli da se ide u postupak raskidanja koncesijskog odobrenja zbog toga što koncesionar nije ispoštovao uvjete. Dok smo mi o toj temi raspravljali na Gradskom vijeću za to vrijeme se pored svjetionika postavljao veliki bijeli kiosk koji je potpuno neprimjeren za taj prostor i u potpunosti je nagrdio vizuru svjetionika. Ako se pogleda Plan upravljanja pomorskim dobrom na području grada Makarske za 2019. godinu onda možemo vidjeti da se na Sv. Petru kod svjetionika planira postavljanje montažnog kioska za obavljanje ugostiteljske djelatnosti, a planirana je i pripadajuća terasa. E sad mi nije jasno o čemu se radi. Kada ste raspravljali raskidanje koncesije, da li ste mislili na onemogućavanje bilo kakve ugostiteljske djelatnosti na tom području ili je koncesijsko odobrenje raskinuto s jednim koncesionarom, a zatim je ugovor sklopljen sa drugim koncesionarom?

**Gradonačelnik Grada Makarske Jure Brkan** odgovara na postavljena pitanja:

1. Odmah iskreno, ne znam da laboratorij, ne znam da laboratorij ne radi, stvarno ne znam i ne znam da nema ovoga rendgenologa. Prva mi je informacija. Što se događa? Znači ide sljedeći raspored, vi ste meni sad rekli, sad ja zovem Dijanu Luetić u Županiju da vidim je li to istina, nije istina, mislim uzimam da to što kažete je istina, i zbog čega i koji je status. Ova rješenja što ste predlagali na okruglom stolu podržavam u punom smislu, ako možemo dobiti da će biti tu i da će zdravstvena skrb biti bolja našim građanima, ja sam za. Vjerujem da grad Makarska može i da ćemo zajednički donijeti odluku da odvojimo ta sredstva. Kakav je njegov radni odnos, bi bio kao što ste rekli bilo s KBC-om, bilo sa županijskim Domom zdravlja to tribamo još ispregovarati i stavljam se na raspolaganje oko toga. Također ovo za Vrgorac i za voditeljicu vrgorskog laboratorija to mi je isto prva informacija ja to nisam zna i ne znam u kojoj je top fazi i da li to drži vode. Znači nakon ove sjednice prvi mi je korak ponovno zvat Županiju i da vidim šta je. Nažalost, nemamo još nekakvog velikog pametnog pomaka što se tiče subvencioniranja prijevoza jer nema linije. Koga ćemo subvencionirat, a i nema nekog velikog interesa za uspostavljanje nove linije. Ne ulazi nažalost u troškove ovoga zdravstvenog šta pokriva jer nije kilometraža. Zapetljali smo se oko toga, nemamo neko pametno rješenje. Morali bi izdvojit proračun, namjenska sredstva, kako njih pravdat u kojoj svrsi, to nećemo stat, ali evo nismo ništa daleko otišli, stvarno moram vidit.
2. Što se tiče Glavice, po mojim informacijama vlasnici zemljišta čiste zemljište i tu nema ni spora ni zabrane da im možemo zabranit čišćenje njihovog zemljišta. Akt o gradnji još nijedan nije izdat. Koliko znam nisu čak ni predani zahtjevi za građevnim dozvolama gori na tome terenu. Tako da ovo po mojim informacijama vlasnici zemljišta uređuju i čiste zemljište. Mogu još jednom provjerit možda se nešto desilo u prošlih par dana, koliko ja znam nije još zatražena građevinska dozvola na tom gore području u skladu sa onim izmjenama i dopunama UPU-a koji smo donijeli prošle godine. Koja je namjera samih vlasnika ne znam, ali ono šta znam informacije trenutno se uređuje zemljište, čistu ga, njihovo pravo i u to nisam ulazio dalje. Nismo dobili nikakvu primjedbu službama da neko krši javni red i mir. Svaki dan dobivamo bilten, ali ja nisam dobio nijednu takvu informaciju. Ako je bilo nešto da netko krši javni red i mir izašlo bi i da je prijavljeno preko Gradskog centra „Osejava“ Makarska, izašlo bi na biltenu. Evo ja ne znam nisam vidio. Dakle što se Glavice tiče, kažem, to vam je informacija koju imam.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Kao što smo rekli na prošloj sjednici Gradskog vijeća Grad Makarska pokrenuo je postupak za raskid ugovora o zakupu šumskog zemljišta. Poduzeće Oasis ima ugovor o zakupu šumskog zemljišta sa Ministarstvom poljoprivrede, obavljeni su razgovori u Ministarstvu poljoprivrede, poslan je zahtjev 19. travnja 2019. godine gdje su u zahtjevu priloženi svi dokazi grubog kršenja zakupa šumskog zemljišta, odnosno ugovora koje to poduzeće ima sa Ministarstvom poljoprivrede. S druge strane postupak raskida ugovora o korištenju pomorskog dobra je također u tijeku. Zasad ne bi komentirao u interesu Grada i vrlo brzo ja se nadam vrlo brzo će doći do raskida ovih ugovora, neće više biti pravnog temelja nikakvog za bilo kakve radnje na Sv. Petru.

**Vijećnica Jagoda Martić** komentira odgovore:

1. Što se tiče ovog gradonačelniče, što ste rekli da niste upoznati, pretpostavila sam da niste upoznati jer ovo su događaji koji su do mene došli ovako nekako drugom rukom pa sam onda išla provjerit o čemu se radi. Ali zapravo je isto jedan pokazatelj na koji način uprava Doma zdravlja ignorira Grad. Mislim da se u svim ovim promjenama koje se dešavaju u ovoj našoj i onako da tako kažem pomalo kilavoj ispostavi bi trebalo informirat vas kao čelnog čovjeka Grada s vama pokušat naći rješenje kako premostit ono što je. Evo to je samo pokazatelj kakvo uopće stanje po tom pitanju imamo. A što se tiče inženjerke iz Vrgorca, tako sam i saznala da laboratorij ne radi, to je gospođa Ercegović rekla vijećnicima Županijske skupštine, znate da je bila tematska sjednica, i tako smo evo i mi saznali da je zapravo problem sa laboratorijem. Tako da evo još jednom apeliram na vas, po meni su ovo rješenja koja bi dugotrajno, pogotovo što se rendgena tiče, dugotrajno riješili problem Makarske, a mislim da u konačnici Grad ne bi puno koštala i da u tom smislu onda nastaviti dalje sa razgovorima.
2. Što se tiče tog gore na Glavici rekli ste vlasnici krče terene, pretpostavila sam da se neće početi s obzirom da smo mi donijeli odluku o zabrani bilo kakvih radova od 1.5. pretpostavljam da se tu neće počet s nekim ozbiljnijim radovima. Jedini problem kad sam vidila na što to gore liči sam se malo zapitala koliko će kad to tu krenu konačno građevinski radovi, koliko će to utjecati na rad vrtića i sigurnost naravno djece koja se tu, roditelji ih dovoze, jer je vrtić u neposrednoj blizini.
3. I hvala Vama na odgovoru. I sad me jedino zanima da li to znači što sad vi kažete, da će se raskinut koncesijska odobrenja, da će se tu i maknut objekti koji su tu postavljeni.

**Zamjenik gradonačelnika Grada Makarske Joze Vranješ** dopunio je odgovore:

1. To znači to i u novom Planu upravljanja pomorskim dobrom neće tu bit predviđeno ništa drugo, niti ovo što je sad dakle ta pozicija neće bit posebno naznačena u novom planu upravljanja pomorskim dobrom za bilo kakvu drugu ili tu djelatnost.

**Vijećnica Jagoda Martić** komentira odgovore:

1. Mislim to i je ono što me buni jer upravo ono što sam gledala u Planu upravljanja pomorskim dobrom se tu predviđa kiosk, a onaj kiosk ne znam da li ste tamo prošli, ali ono zaista nije apsolutno primjereno za onaj tamo prostor jer praktički čitavu vizuru, odnosno svjetionik se više od toga ne vidi. Onaj šank, koji je nekad bio u obliku one naranče, sad dobiva novu dekoraciju tako da se očito vlasnik ponaša kao da se ništa ne dešava. Dobro, pratit ćemo razvoj situacije, ali u svakom slučaju imate našu apsolutnu podršku u tome da se ono tamo dovede na ono kako Sv. Petar tu i zaslužuje. Iako nažalost ako se svi ti objekti maknu opet ostaje poprilično nagrđen, a i devastiran onaj prostor jer je to već raskopano.

**Zamjenik gradonačelnika Grada Makarske Joze Vranješ** odgovara:

1. Drago mi je što smo se usuglasili oko toga da to trebamo riješit, što smo zauzeli zajednički stav da svi ovdje podržimo da taj problem na Sv. Petru riješimo, a naravno nakon uklanjanja svih tih objekata trebat će napraviti nekakvu intervenciju da to vratimo koliko je god moguće u nekakav prirodni oblik.

**Vijećnik Sretan Glavičić** postavlja pitanja:

1. Prošle godine negdje u ovo doba smo vas upozoravali da ćete nespremni dočekati turističku sezonu i da ćemo se osramotiti. Niste nas slušali, mislili ste da smo zlonamjerni iako smo bili svjedoci prljavština na javnim površinama kako mi tako i naši građani i devastacije prostora kako u samom centru tako i na makarskim plažama. Pitam vas što ste poduzeli da u ovu sezonu uđete spremniji i da izbjegnemo te nemile scene i novinske natpise o Makarskoj kao gradu nespremnoj za turističku sezonu? Interesira me konkretno što ste napravili Vi i vaši suradnici u pripremi ove sezone turističke za 2019.?
2. Smatramo da ste upravo vi gradonačelniče kao predsjednik Turističke zajednice najodgovorniji što na današnji datum kada je već odavno turistička sezona u punom jeku i kada se hotelski kapaciteti već su dobro popunjeni gosti u našem gradu nemaju gdje dobiti osnovne informacije o turističkoj ponudi grada Makarske i potrebnim turističkim informacijama. Bombastično najavljeni i medijski promovirani centar posjetitelja vrijedan prema dostupnim našim informacijama preko 1.620.000,00 kuna koji se adaptira u prizemlju palače Tonolli još nije ni blizu otvaranja. Pitam vas gdje je zapelo, koliko će izvedeni radovi probiti planirani budžet i tko će odgovarati za tako loše planiranu izvedbu projekta i kada možemo očekivati otvaranje?
3. Danas je već 30. travnja, sutra je 1. maja, no radovi u Zadarskoj ulici još uvijek nisu gotovi, a onda ste prije 15 dana iako ste znali i vi, a i mi svi ovdje da nastupa zabrana građevinskih radova koju smo donijeli na ovome Gradskom vijeću krenuli sa iskopavanjem Starog velikobrdskog puta koji se križa sa Zadarskom ulicom i time još više otežali život ljudima iz tog dijela grada. Veliki broj naših sugrađana već su mjesecima taoci nesposobnosti ove Gradske uprave da privedu kraju uređenje samo jedne ulice, a da ne govorim o gostima koji su već dio priče tog elitnog kvarta. Očekujem da ćete sada naći opet bezbroj obrazloženja zašto još jednom niste ispunili obećanje i završili radove u novom roku ovdje izrečenom na zadnjoj sjednici Gradskog vijeća. No zapravo jedino što smo trebali čuti od vas i odgovornih za taj projekt je jedna velika isprika našim građanima i konačno bi trebali saznati ovdje danas kad će ti radovi biti završeni. Hvala Vam unaprijed na odgovoru!

**Gradonačelnik Grada Makarske Jure Brkan** odgovara na postavljena pitanja:

1. Kažete, prljavština i devastacija, priprema sezone 2019. Pa mi smo ovu sezonu ja mislim dočekali spremniji nego prošle godine u suradnji, u biti naše poduzeće Makarski komunalac je kupio novu čistilicu. Sada znači radu 2 čistilice na gradu i ne mogu govorit o prljavštini, ja je toliko i ne vidim. Sigurno ima negdi, ali bar na svim frekventnijim javnim površinama sukladno terminu u kojem smo sada, tj. predsezoni, 1. svibanj je sutra, površine se uredno održavaju. Kao što ste mogli vidit nove kante na stupovima, znači uduplali smo broj kanta za otpatke i stvarno gledamo da to što više, u biti završi na podu, a što više toga završi u kantama za otpatke. Sve službe rade uredno, kako pometači Makarskog komunalca tako i Makarski komunalni pogon koji održava hortikulturu, koji je znatno ove godine pripremio hortikulturnih sadnica po našem gradu. Isto tako dosta toga se u ovome tehničkom smislu, ajmo reći ovako krpa rupa i svega ovoga da uradimo, nove klupe su nabavljene, stare su ofarbane i uređene i gledamo da to bude sve na jednom nivou. Ono čime nisam zadovoljan to su kasni radovi ravnanja plaže. Ona je evo sad dok govorimo, ona će za sutra bit poravnata u cijelosti. Tu se zakasnilo, prvo je bilo malo ono hajde da još stoji da more ne odnese žalo jer kao što vam je poznato ne možemo, ne smijemo, nadohranjivat plaže i gledamo da svako zrno žala sačuvamo. Sve ostalo što se radi radi se, isto kao i na prijašnja pitanja, kontinuirano, ali ove godine konkretno u materijalne uvjete što se tiče uređenja i čistoće naših javno-prometnih površina je dosta uloženo. Dosta toga i od Makarskog komunalca, možemo dobit informacije i o konkretnim brojkama i količinama.
2. Što se tiče radova na Turističkom centru i koliko će on probiti proračun, po mojim informacijama on neće probiti proračun uopće, po mojim informacijama. S druge strane da imamo problema u samim izvođenjima radova ima. Mahom po mojim informacijama nesuglasja između projektanta i Konzervatorskog zavoda koji su dosad u nekoliko navrata mijenjali. A možemo ovako reći javnim natječajem je izabran po meni loš projektant, e tako sam ja to shvatio. I tu je došlo, e sad se napravi jedan projekt pa ovi nisu suglasni pa mijenjaj projekt pa na drugi projekt i zbog toga svega ti radovi na završetku Turističkog centra kasne. Kad će točno završit, ne bi vam se usudio trenutno reći jer ćete me uvatit za rič. Oni mogu završit ako bude sada, što se tiče projektne dokumentacije i izvođača sve u redu, oni bi se vrlo brzo mogli po meni završit, međutim ako to krene ponovno u probleme kakve smo imali dosad na jednome malome projektu, maloj kvadraturi, koji bi reka čovik neš ti problema uredit, da bi bilo sve po zakonu i pravilu struke nažalost upetljali smo se u dosta komplicirano izvođenje radova. Nisam tamo non-stop ne vidim na tome, rekli ste da sam odgovoran kao predsjednik Turističke zajednice, vi ste vama je jasno predsjednik Turističke zajednice samo predstavlja Turističku zajednicu, ne upravlja sa njom. Upravlja direktor i Turističko vijeće. Ne vidim tamo, nisam tamo u tome prostoru non-stop, izgleda da ću morat. Gradske službe u suradnji sa Turističkom zajednicom to tamo završavaju te radove, dogradonačelnik Nemčić je više upoznat u tome o samom problemu pa vam može on nadopunit moj odgovor. Što se tiče 1. svibnja i završenja Zadarske ulice i uređenja Starog velikobrdskog puta to će vam dogradonačelnik Vranješ odgovoriti.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Centar za posjetitelje kasni iz jedino jednog razloga zato što se radi o staroj građevini gdje bez obzira koliko dobar projekt bio i koliko kvalitetno napravljen ogromne su šanse da će doć do nečeg nepredviđenog. Glavni problem do kojeg smo došli je bilo prilikom rekonstrukcije kanalizacije unutar same zgrade, došli smo do zaključka da je kanalizacija spojena na oborinsku kanalizaciju. Znači godinama je kompletna kanalizacija iz palače Tonolli išla u oborinsku vodu i onda smo mi morali kompletno mijenjati unutarnji projekt, neke instalacije, neke grede i kopletno vanjski dio da bi to napravili onako kako treba prema pravilima struke i tu smo dosta vremena izgubili. Građevinski radovi su unutra grubi, ne grubi nego čak su gotovi, imaju se stavit ja mislim još jedna vrata vani. Proveli smo natječaj za multimediju koji je zapeo isto oko troškovnika i izvedbenog projekta, on će biti isto raspisan ja mislim sljedeći tjedan tako da praktički najteži dio posla je gotov. Isto tako ne bih o rokovima govorio, probili rokove jesmo, ali najteže je taj građevinski dio odrađen, ovo je samo nabavka opreme, instalacija, tako da možda čak vrlo brzo bude gotovo.

 **Zamjenik gradonačelnika Grada Makarske Joze Vranješ** odgovara na postavljeno pitanje:

1. Dakle kao što ste rekli radovi u Zadarskoj ulici i na Starom velikobrdskom. Ponovit ću opet što se tiče Zadarske ulice tu smo imali više investitora, znači Grad Makarska i Vodovod i HEP. Grad Makarska je svoju investiciju uredno priveo kraju sukladno ugovoru koji je imao sa izvođačima, a to je izvođenje sustava oborinske odvodnje u Zadarskoj ulici. Izuzetno sam na to ponosan jer je u ovih 30 godina ovoga Grada kolektor DN 800 nije nikada postavljen u jednu prometnicu i to se prvi put dogodilo u Zadarskoj ulici. Dakle evo ponovit ću Grad Makarska je sukladno ugovorima koje ima sa izvođačem svoju investiciju priveo kraju, ostao je još jedan dio rekonstrukcije vodovodne mreže gdje je investitor Vodovod Makarska, a i to bi trebalo uskoro bit riješeno i po informacijama sa terena i HEP je svoju investiciju u toj ulici priveo kraju. Što se tiče Starog velikobrdskog puta to je još jedan projekt na koji sam iznimno ponosan jer je to najveća investicija u neko prometno rješenje u ovome gradu u posljednjih 30 godina, dakle radi se o investiciji preko 6.000.000,00 kuna. Građani nisu razočarani i vjerujte mi, često prođem tim Velikobrdskim putem u zadnje vrijeme, građani su oduševljeni jer su dobili prometnicu profila 9 metara, odnosno dobit će, a sada su trenutno izvedeni pripremni zemljani radovi i priprema gradilišta za gradnju koja će krenuti u listopadu ove godine. Ja sam se nadao da ćemo postići dogovor i sa vlasnikom zemljišta na dvije parcele koji ne želi sklopiti ugovor za otkup zemljišta sa Gradom Makarskom već smo pokrenuli postupak izvlaštenja pred Uredom državne uprave što je dovoljni pravni interes za izdavanje građevinske dozvole. Glavni projekt je predan na građevinsku dozvolu. Dakle u listopadu ove godine ćemo sa tom investicijom nastaviti. A ovi radovi samo da napomenem, znači Stari velikobrdski put probiven je u rekordnom roku od 7 dana. Znači za 7 dana je probivena prometnica dužine 350 metara, uredno deponiran materijal i zbijeno tlo. Dakle prometnica u ovakvom stanju, ne bih nazvao prometnicom nego probivenim putom, može se uredno koristiti za prolaz vozila čime je značajno povećana sigurnost svih sudionika u prometu, kako pješaka tako i vozača i čime je povećana protočnost vozila kroz taj dio grada. Evo dobili ste odgovore na vaša pitanja. Još bih napomenuo da se bivša gradska uprava jako puno trudila da probije taj put pa nije nikako uspijevala, a evo mi smo to u roku od godinu i 8-9 mjeseci uspjeli.

**Vijećnik Sretan Glavičić komentira** odgovore:

1. Ja bih to malo iskomentira oko pripreme sezone i ovoga svega, čišćenje i sve ne može se reći da se nije diglo na viši nivo, međutim ulazak u novu sezonu i priprema predsezone koja je već u vrhuncu očito da nije odrađena dobro sa očima normalnoga građanina i ljudi koji su, ne želu biti zločesti. Mogu primijetiti da od svega onoga što je Grad i Turistička zajednica napravila u pripremi, a to je dijeljenje cvijeća i Uskrsni doručak koji je bio jedina manifestacija u gradu koja se dešavala u ovom dijelu sezone.
2. Što se tiče Centara za posjetitelje drago mi je da ste priznali da u projekat niste ušli i vi i dogradonačelnik kako treba da je tu bilo improvizacije i da sve ono što ste. Kako niste rekli? Rekli ste da priznajete da nije bio dobar pristup cijelome problemu da ste naišli na probleme koje niste planirali prilikom izrađivanja toga projekta i da niste zadovoljni da je krivi projektant pa me odmah interesira usput da mi odgovorite koji to je loši projektant koji radi taj projekt? Koji je to? Kako se taj čovjek zove?
3. Konačno, ova ulica, famozna Zadarska ulica. Naši građevinari u gradu Makarskoj izgrade 400 stanova za jednu zimu, a naš Grad nije sposoban završiti ulicu kroz 6 mjeseci. Mislim ponos na stranu, samohvala na stranu, međutim činjenice su te koje jesu. Probivanje Starovelobrdske ulice to je ok, to je bio plan i bivše uprave, sad dođe na red to se realizira, međutim vi to radite, improvizirate, nepripremljeni ste samim tim što sami poništavate odluke koje smo mi donijeli ovdje na Gradskom vijeću, ulazite u projekte koje radite i probivate odluku o zabrani radova. Prema tome sve ono što sam naveo i te građane koji su super zadovoljni koje vi ovdje prezentirate, otiđite gore pa pitajte te goste i pitajte ljude na koji način se snalaze i kako žive zadnjih 6 mjeseci. Možete mi samo u pisanom obliku odgovorit koji je to arhitekt?

**Gradonačelnik Grada Makarske Jure Brkan** odgovara na komentar odgovora:

1. Može.

**Predsjednik Gradskog vijeća Grada Makarske Marko Ožić-Bebek** odgovara na komentar odgovora:

1. Poslat ćemo vam, direktno projektanta vama.

**Vijećnica Gordana Muhtić** postavlja pitanja:

1. Vezano je za most, odnosno nadvožnjak kod Doma zdravlja. S pitanjem ste već upoznati zato što sam ga prije više od 15 dana uputila u pisanom obliku, prvenstveno ne obavještavajući javnost o tome da se ne bi stvorila nikakva panika. Naime o čemu se radi. Svi znamo da je prošle godine u Genovi bio ogromna tragedija kada se urušio gradski most i u kojeme je poginulo 39 ljudi. Na početku nitko nije reagirao, a onda se dogodilo zlo. Da spriječimo zlo u našemu gradu upravo zbog toga sam vas obavijestila o tom pitanju, odnosno o stanju. Riječ je o tome da je nadvožnjak zapravo u katastrofalnom stanju. Evo ja sam tu zamjeniče i gradonačelniče pregledavajući napravila i fotografije mosta, naime došlo je do razdvajanja nosivih zidova mosta, to se stručno naziva diletacija, unutar kojeg je došlo i do izrastanja smokve. Pretpostavljamo kad je došlo do odvajanja da je onda smokva još lakše pustila korijenje, a tko se imalo razumije u prirodu zna da korijen smokve može nanijeti značajne štete jer on uništava i armirani beton. Nisam dobila nikakvi pisani odgovor na ovo pitanje. Dobila sam neke usmene informacije da nisu uočeni tako veliki problemi kao što to izgleda na fotografijama pa bi molila eto detaljan odgovor šta je poduzeto u ovom periodu i šta će se poduzeti na saniranju tog dijela.
2. Vezano za, evo nema nam direktorice Turističke zajednice, ona je isto zainteresirana za to pitanje, naime već i vrapci na grani znaju da čekamo Pravilnik o uređenju stare gradske jezgre. Na prošloj sjednici smo dobili informaciju da će za uži centar biti gotovo do sredine travnja, da će do sutra ja mislim krajnji rok drugi dio, je li tako? Zanima me da li je uopće došlo, ako je išta došlo ako nije problem možda da u pauzi dobijemo i mi vijećnici da se upoznamo sa time. Zanima me ako, evo zamjenik klima glavom da je došao prvi dio, kada se kreće u realizaciju toga. Dakle koji su koraci koje ćete poduzeti odmah. Dakle znam da ste pričali o problemu recimo uklanjanja klima, ali činjenica je da na ogromnom broju fasada danas u staroj gradskoj jezgri imamo reklame koje su u derutnom stanju i reklame objekata koji više uopće nisu u funkciji. Dakle da se krene samo s tim da dođe do ušminkavanja dijela grada bilo bi puno napravljeno. Činjenica je da mi neugodno se osjećamo blateći naš grad, ali u stvari iznosimo samo činjenice i predlažem vam zaista da bar jednim dijelom realizirate to što je moguće u predsezoni, da na određeni način ušminkamo grad da popravimo. Gradonačelnik spominje i hortikulturno uređenje, evo danas pošto smo se vozili rivom dok sam došla na sjednicu bila je jako velika gužva pa sam malo bacila još dodatno pogled, činjenicu da stanje biljnoga pokrova i nije baš najbolji i ne možemo se baš pohvaliti niti stanjem hortikulturnog uređenja na rivi, nažalost ne, jedna je lavanda mala, druga je obrasla, nisu pravilno obrezane, dakle čak ni taj dio hortikulturnog uređenja ne možemo se nažalost pohvaliti u mjeri kojoj bi trebali.
3. Evo već je danas spomenuto, drago mi je da niste ove godine predložili izmjenu Odluke o zabrani izvođenja radova, da će zaista to. Ja se nadam da danas su svi radovi konzervirani i očekujem gradonačelniče od vas da ćete ne samo po prijavama građana, kao što vi to volite kazati da niste dobili prijavu, nego i po službenoj dužnosti dakle da će redari sve objekte koji se još izvode na sutrašnji dan zaustaviti te radove. Činjenica je da imamo velike građevinske radove i u centru grada, ali činjenica je također da imamo još jedan drugi problem o kojem je zamjenik upoznat, no međutim ništa se nije uspjelo od tada riješit, a to je činjenica da na privatnim parcelama u gradu Makarskoj danas imamo privatne kamenolome, privatna odlagališta komunalnog otpada, privatna odlagališta građevinskog materijala i to u neposrednom centru grada, a i na rubnim periferijama, ali su vrlo vidljiva ta, ja ne znam kako ih drukčije nazvati nego kamenolomi, koje očito naši građevinski lobisti, građevinari, koriste za svoje privatne biznise ali naravno suprotno svim zakonskim propisima. Eto zanima me što ćete poduzeti u tom pogledu i da li ćete zaista pozorno pratiti primjenu odluke o zabrani izvođenja građevinskih radova.

 **Gradonačelnik Grada Makarske Jure Brkan** odgovara na postavljena pitanja:

1. Nadvožnjak u biti vijadukt kod Doma zdravlja. Je prvi ste prijavili. Zahvaljujem se stvarno u maniri savjesnog građanina i mi smo odmah postupili. Upućeno je normalno na pročelnika Lovretu koji je uputio ekipu na teren i ustanovili su pod broj jedan da nije u pitanju oštećen nosivi zid. Po onome prvome njihovom pregledu nije u pitanju oštećeni nosivi zid, međutim što je? Sami ste spomenuli Genovu, meni je to isto prvo prošlo kroz glavu. Mi smo zatražili IGH ponudu da nam odradi u biti studiju, mislim ne znam kako bih je nazva, pregled, znači pregled i rokove sanacije ovoga našega vijadukta u gradu. Zatražili smo, to nije mal posal i nije jeftin posal. Prvo od koga smo krenuli je Građevinski fakultet u Splitu isto tako i IGH da nam daju ponude, da vidimo koliko bi taj pregled stanja toga vijadukta i eventualno potrebe za sanaciju u biti njegov rok trajanja koliki je. Odmah čim ste vi to pitali da prije Uskrsa, da nam u biti daju ponude šta bi trebalo za napravit takav jedan pregled. Koliko to red veličine košta da uopće vidimo kako dalje. Ono što je dobra stvar po ovome prvome pregledu naših ljudi u biti Grada sa suradnicima su vidili da nije u pitanju nosivi problem statički. Diletacije koje postoje na mostu one trebaju biti, doć do kapanja vode, ali one su takve predviđene i one su sastavni dio toga vijadukta. Stvarno ružno izgleda i zabrinjavajuće tako da smo tome problemu pristupili ozbiljno. I evo sad gledamo, dobit ćemo ponude IGH i fakulteta u Splitu da vidimo šta je to koji je red veličine za napravit takav jedan dokument, pregled stanja i da nam kažu koliki mu je rok trajanja i šta treba radit, sanaciju i sve ostalo. ne možemo napamet mi to radit. I normalno u skladu s time kad dobijemo informacije po tome ćemo i postupit.
2. Ja ću na ovo treće pitanje zaustavljanje radova od 1. svibnja. Evo ja se nadam da će se zaustaviti. I vi i ja znamo da se to neće desit i onda će naši redari pisat kazne, oni će plaćat kazne i sve ostalo. mi normalno Odluku imamo. Mi ćemo gledat da je stvarno primjenjujemo kava je, međutim da neće biti pojedinačnih slučajeva kršenja te Odluke, bit će sigurno i to se ne treba zavaravati. Da mi donesemo odluku i da mislimo da je ona univerzalno primjenjiva na sve. Neće bit i naši će opet trčat, ljudi će prijavljivat i mi ćemo opet kažnjavat i tako će nam bit svake godine dok god se naši i građevinci i narod nekako ne nauči na tu Odluku. S druge strane ponovno napominjem sva ta Odluka, ona se odnosi na izvođenje grubih građevinskih radova, pada u vodu kad vam susjed pored vas pila pločice ili kamen stvara triput veću buku, a na njega se ta Odluka ne primjenjuje. Tako da ja, i lani sam, govorio i ove godine, ta Odluka je po meni manjkava i po meni je i kontradiktorna. Mi jesmo turistički grad, mi moramo normalno zaštitit mir i u biti naše iznajmljivače, hotelijere a i same goste koji dolaze ovdje odmorit se. Međutim s druge strane mi tom Odlukom čitav jedan sektor u biti zabranjujemo rad na 6 mjeseci u godini, a s druge strane ta ista odluka se krši na 100 drugih načina koji nisu unutar te same Odluke. I to ja mislim da bi stvarno nešto pametnije tribali izmislit za naredne godine jer ona je na papiru, je postoji nama kao osnova za kažnjavanje, ali da li je ona postigla svoju punu svrhu, a to je da će gosti i turisti mirno boravit u Makarskoj nažalost nije. Evo to je ovo što se mene tiče.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Dobili smo dio toga projektantskog dijela vezano kako su oni to zamislili temeljem nečega ajmo reći projektnoga zadatka šta mi želimo zapravo postić tom odlukom i kako bi to tribalo izgledat. Ovaj tjedan bi tribalo dobit drugi dio. Nisam još uspio osobno pogledat, dobila je gospođa Sonja Duka koja je tu savjetnica u Odjelu, koja brine o tome. Sljedeći korak je kad sve to dobijemo, proslijedit ćemo Odboru koji će pregledati znači odluku i taj grafički dio i dat svoje komentare, dobro, loše, itd. I onda s tim komentarima ćemo se sastat, ja se nadam kroz sljedeća dva tjedna sve zajedno da vidimo di smo i šta smo. Normalno glavnu riječ će tu imat konzervatori, međutim ja sam toga stava da trebamo stvarno dobro to napraviti, dobro to osmislit jer neke stvari što su recimo primjenjive u Splitu nisu primjenjive u Makarskoj. Naravno, međutim sam dojma nekako da stav konzervatora je sve nekako na taj način zato što su ipak oni iz Splita i sad možda drukčije gledaju, međutim stvarno trebamo dobro to napravit i pripremit da bude kvalitetno jer to je stvarno odluka koja će imat, ko što sam rekao imat će posljedice na sam vizualni identitet i na proračune građana i na naš proračun i u konačnici na sam izgled grada i na samu budućnost grada. Tako da evo kad kompletiramo sve to sazvat ćemo Odbor, onda ćemo dalje bit pametniji.

**Vijećnica Gordana Muhtić** komentira odgovore:

1. Što se tiče mosta, hvala Vam što ste poduzeli mjere, pratite, jer sve ovo drugo i prljav grad i sve ostalo lako ćemo mi preživjet samo da se ne dogodi bilo kakva tragedija, znači to je najvažnije.
2. Ostali ste mi dužni samo što sa onim privatnim parcelama koje građevinari koriste kao odlagalište komunalnog otpada, kao odlagališta građevinskog materijala i kao kamenolome.
3. Ja bih vas molila također da ovo što ste dobili o pravilnikuako nije problem proslijedite ili nama svima vijećnicima ili eventualno samo meni i rado ćemo vam pripomoći sa savjetima.

**Zamjenik gradonačelnika Grada Makarske Dražen Nemčić** odgovara na komentare odgovora:

1. Znači komunalni redari su sukladno ovlastima po Zakonu o održivom gospodarenju otpadom proveli i započeli već ima i vremena određene postupke da za ta ajmo reći odlagališta, deponije, građevnog otpada, znači nije to onaj otpad što se kaže ona šuta nego se i iskopi tretiraju kao građevni otpad. Tako da na tim mjestima komunalni redari već vode određene postupke. Postupci traju, nažalost tako je kako je kako jesu pošto su upravni znate i sami, tako da se već vode tu postupci. Dobili smo čak bili neke prijave preko inspekcije zaštite okoliša tako da već su u postupcima. Čak smo i odgovarali na neke upite. Uglavnom prate se te situacije i komunalni redari rade ono što trebaju sukladno zakonu.

**Vijećnik Siniša Srzić** postavlja pitanja:

1. Svjedoci smo svakodnevno velikih gužvi na istočnom izlazu iz Makarske prema Tučepima i Vrgorcu, odnosno prema državnoj cesti D8 i D512. Posebna gužva se stvarala za vrijeme uskrsnih blagdana jer kolone koje su se stvarale bile su do rive, odnosno do Parka fra Jure Radića, ne samo jedan dan nego skoro svaki dan. To je samo pokazatelj i preslika prošlogodišnje sezone i gužvi koje su se počele stvarati otvaranjem trgovačkog centra Kaufland. Obećano je više puta u više godina, a zadnji put pred ljeto prošle godine da će doći do rekonstrukcije izlaza iz grada u smislu rješavanja navedenog problema. Kada će obećanje biti izvršeno, odnosno problem riješen?
2. Bivši gradonačelnik Bilić koliko nam je poznato ugovorio je, a Grad Makarska kupio zemlju za izgradnju trga ispred Crkve Kraljice mira, vrijeme prolazi, a trga nema. Zanima me u kojoj fazi se nalazi navedena ideja, odnosno projekt?
3. Moje treće pitanje koje sam jutros eto igrom slučaja fotografirao gospodinu zamjeniku gradonačelnika Nemčiću sam postavio već prošlu godinu i pretprošlu smo razgovarali, mislim putem fotografija, a radi se naime kada će Grad riješiti problem parkinga u Ulici kralja Petra Krešimira IV. ispred hotela Bonaca do zaključno obiteljske kuće sa brojem 120 što sam u više navrata upozorio? Naime i danas na navedenoj prometnici pored gradskog parkinga parkirani su autobusi i osobni automobili, evo donio sam fotografije, nepropisno, a da Grad ne reagira. Koliko to ugrožava promet na tom dijelu, a koliko Grad gubi novca od eventualne naplate parkinga u blizini jer odmah je parking u blizini. Ali prošlu godinu smo stavili zabranu parkiranja znak i onda smo ga digli. Ali jutros, dat ću vam fotografije, i busevi i osobni automobili većinom su to evo sada vjerujem ljudi sa strane BiH, ali Grad puno gubi i ugrožava se promet. Ali ima i autobusa, a znamo da tu autobusima nije mjesto.

**Gradonačelnik Grada Makarske Jure Brkan** odgovara na postavljena pitanja:

1. Izlaz smjer Dubrovnik i križanje D8 sa cestom za Vrgorac po zadnjim informacijama IGH je uradio dva projektna rješenja i predao ih je Hrvatskim cestama da izaberu najsretnije od toga svega. Povratno nam je stiglo iz Hrvatskih cesta da nama naš Prostorni plan i UPU Volicija ne dozvoljava izgradnju deniveliranog kružnog toka, međutim naše službe su im odgovorile da nisu u pravu i sve ostalo. Ide sve sukladno svojim tokom i očekujemo izgradnju 2021. godine. Ponovno naglašavam to je obvezujuća odluka Vlade koja je zadužila Hrvatske ceste da i otkupe zemljište i da naprave taj denivelirani kružni tok. I ja nemam dosad po ovoj dinamici razloga sumnjat da će to tako biti. Međutim ono što imam i što apeliram i dogradonačelnik Nemčić je kontaktirao policiju, a to je nama se gužve na tome križanju stvaraju sa sezonom i bez sezone, meni ovako kao laiku, kao vozaču totalno nepotrebno. Predugo stoji crveno svjetlo na semaforu u biti na izlasku iz grada u odnosu na magistralu. I što se dešava? Znači govorite vi sada za Uskrs, jučer vam je bila tamo kolona nevjerojatna, a da ne govorim to prije dva tjedna, vraćam to prije dva tjedna ponedjeljak večer 7 sati ja izlazim iz smjera iz grada već je 8 auta na toj cesti, a magistralom nije prošlo niti jedno vozilo. Znači tu je samo stvar štimanja semafora. Po meni policija to može napravit i tehnički bilo kako da skrati jednostavno crveno svjetlo na izlasku iz grada Makarske, držim da samim time neće zakrčit promet na magistrali. To je moje mišljenje i s time smo išli prema policiji i očekujemo od njih da tako i postupe. Ne vidim razloga da to ne bi bilo tako. Je li Kaufland utjecao izgradnjom? Možda je, možda nije, ali ja vam govorim ponedjeljak večer prije dva tjedna u 7 navečer nas 8 stoji na izlazu iz grada, a magistralom nije prošlo ni jedno jedino auto. Eto to vam je primjer. Ja mislim da policija to može riješit i urgirat ćemo da to napravi.
2. Što se tiče trga ispred Kraljice mira, tj. budućeg trga Sv. Ivana Pavla II. bivša vlast je potpisala otkup zemljišta, taj ugovor smo morali mijenjat jer je bio manjkav. Ono u kojoj smo mi fazi sada je da ćemo mi tek isplatom treće rate, pošto se on isplaćuje kroz 3 godine, ove godine u deveti mjesec postati i stvarni vlasnici toga zemljišta. Da ne bi gubili vrijeme, mi smo znači oformili komisiju za idejni izgled toga trga u kojoj smo tražili od Nadbiskupije svoga člana da da, pošto trg je već predviđeno da će se zvat Trg Ivana Pavla II, tu je i crkva Kraljice mira i on mora imat i malo kako da kažem to, vjerske tematike. Ova komisija sada ide prema Društvu arhitekata Split, ić ćemo s njima na dogovor da oni provedu natječaj za izradu idejnog projekta samog toga trga. Znači tek isplatom treće rate Grad Makarska postaje vlasnikom toga zemljišta. I to je sve u redu dvi rate su otplaćene, treća će dospjet na vrijeme, mi imamo osigurana sredstva i to će biti završeno. Dotad ćemo imati i idejno rješenje toga samoga trga i ja vjerujem da će on biti jedan od najljepših trgova u gradu Makarskoj u konačnici kad se sagradi.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Tako je u pravu ste ispred hotela Bonaca, to je kraj Ulice kralja Petra Krešimira događa se znači da se nepropisno parkiraju vozila. Mi smo, znači napravljen je 99 % je napravljen i usklađen elaborat o uvođenju prometa kao i odluka na koju je Grad već u prijašnjem sazivu gradske vlasti dobio suglasnost i MUP-a i Hrvatskih cesta. Tako da je Komunalni pogon počeo usklađivati neke stvari, neke znakove, neke prometnice koje nisu uopće upitne. Pa tako i u toj ulici nije uopće predviđen znači da bude znak zabrane zaustavljanja i parkiranja. Znači to je napravio netko od struke na taj način. Međutim da bi mi napravili i iskoristili maksimalno prostor te vidili mogućnost da se i u tome produžetku znači iza zida Biokovke da se na neki način omogući parkiranje dali smo Platei da detaljno nacrta mogućnost ocrtavanja parkirnih mjesta za male automobile. Pretpostavljam da bi išlo na sljedeći način znači središnja linija bi se pomakla južno prema zidu i parkiranje bi bilo dozvoljeno sa sjeverne strane djelomično na nogostupu, djelomično na cesti. Tako da bi onda prostor taj bio bolje uređen, Grad bi dobio više parkirnih mjesta koje može naplaćivat, onemogućio bi autobuse i imali bi sređen prostor. Kažnjavanje nepropisnog parkiranja je u domeni Komunalnog redarstva, tako isto i Policije tako da tu uopće ne bi trebalo bit dvojbe ako je netko nepropisno parkiran zna se šta mu slijedi. Ja se nadam, čuo sam se sa Radom Gusićem iz Plateeprošli tjedan, sutra bi mi trebao dostaviti taj projekt, ako može to bit izvedivo čim vremenske prilike dopuste u skladu sa projektom ćemo ocrtat parkirna mista i malo bolje detaljizirat taj prostor i ja se nadam riješit problem na taj način da budu svi zadovoljni.

**Vijećnik Siniša Srzić** komentira odgovore:

1. Gradonačelniče, zahvalio bi jer vidim da svi građani grada Makarske uočavaju problem izlaska iz Makarske. Nadam se da ćemo bar dok se izgradi napravit privremeno rješenje i ubrzati protok vozila.
2. Isto tako bi zamjeniku gradonačelnika rekao kako smo mi i prošlu godinu razgovarali, radi se oko 20-25 mjesta parkirnih, a to je ipak jedan značajni novac za Grad Makarsku i nelogično mi je da se to ipak ne naplaćiva. I drago mi je da će te to riješit jer bio je prije znak pa se skinuo, ali većinom su vozila cijelo ljeto, ja sam vama slao kako tu prolazim, cijelo ljeto se tu parkira 20-25 vozila i mislim da nije korektno. Hvala lijepo na odgovoru.

**Predsjednik Gradskog vijeća Grada Makarske Marko Ožić-Bebek** odgovara na komentar odgovora:

1. Najjednostavnije je jednosmjernu napravit i riješili ste sve.

**Vijećnica Hloverka Novak Srzić** postavlja pitanja:

1. Gospodine gradonačelniče, znate li što je bilo u Turističkoj zajednici prije 2 godine kada je član Turističke zajednice bio gospodin Glavičić? Koliko se ja sjećam, ne da se samo sjećam, to mi je živo u sjećanju, u gradu nije bilo ničega za Uskrs, Turistička zajednica je bila zatvorena, cvijeće se nije dijelilo, nije bilo Uskršnje izložbe i nije bilo Uskršnjeg doručka. Ono što je ova Turistička zajednica zajedno sa ekipom svojom napravila to se gospodine gradonačelniče, ako ne znate izvijestit ću vas, dogodila se revolucionarna promjena. Mi imamo Turističku zajednicu u prekrasnim prostorima, tamo turisti dolaze svakodnevno kao i naši građani i mogu vidjeti u kakvim primjerenim prostorima se tamo radi, reprezentativnim čak bi rekla za grad koji ima 1.500.000 noćenja. Uz to ne znam gospodine gradonačelniče, možete mi odgovorit znate li da Turistička zajednica prije 2 godine je bila zatvorena za sam praznik? Sada radi od ujutro do navečer za svoje turiste. Što se tiče palače Tonolli, evo čuli ste da je bilo problema sa starom kanalizacijom, sa vlagom. Ta rupa u palači Tonolli koja je godinama predstavljala u ovom našem povijesnom turističkom gradu Turističku zajednicu bila je obična vlažna rupa. Na moje zaprepaštenje nisam mogla vjerovat da Grad desetljećima nije promijenio te prostore koji nisu bili reprezentativni nego su bili sramota ovoga grada. Palača Tonolli će zasjati u svom punom svjetlu uskoro, ja se nadam već, ako i ne bude multimedija gotova, već 1. lipnja, ali to ništa ne uskraćuje sve naše obveze prema našim iznajmljivačima i našim turistima jer je u novim prostorima Ured u punom pogonu. Tvrtka koja radi ovaj multimedijalni projekt ima najveće reference. Ona je prošla na ministarstvu sa stručnim ljudima natječaj, ocijenjen je projekt kao jedan od najboljih i rade milijunske projekte. Pitam gradonačelnika je li on to sve zna? Evo gradonačelnik to možda ne zna da to radi tvrtka Urbanex i da radimo zajedno sa Parkom prirode Biokovo. Gospodine gradonačelniče, molim vas da mi odgovorite što je bilo prije 2 godine u Turističkoj zajednici dok je član Turističkog vijeća i potpisnik važnih dokumenata u Turističkoj zajednici bio gospodin Glavičić?

**Vijećnik Sretan Glavičić** odgovora:

1. Gradonačelnik je bio zaposlenik Turističke zajednice.

**Predsjednik Gradskog vijeća Grada Makarske Marko Ožić-Bebek** izriče opomenu:

Gospodine Glavičiću, opominjem vas ne možete upadati tako.

**Vijećnik Sretan Glavičić** odgovora:

 Prihvaćam opomenu.

**Vijećnica Hloverka Novak Srzić** nastavlja postavljati pitanja:

1. Imam informaciju da je jedan privatni investitor kupio privatno zemljište na Sv. Petru. Dakle to je onaj potez od restorana Bura do one zadnje kuće i odmah do tog privatno zemljište postoji. Otvaraju se naravno meni osobno kao gradskoj vijećnici, a i našim građanima sumnje da ako je čovjek kupio to zemljište možda bi tamo je zamislio nešto graditi. Pa vas želim pitati ima li ikakve mogućnosti da bilo tko išta gradi na Sv. Petru? Hvala lijepo!

**Gradonačelnik Grada Makarske Jure Brkan** odgovara na postavljena pitanja:

1. Pitanje: znam li šta je bilo u TZ-u prije 2 godine? Znam. Znam i za vlažnu rupu i proveo sam godina u njoj, ali u svakom slučaju ne treba gledat šta je bilo prije. Ako je nešto bilo prije krivo, triba to sada ispravljati i napraviti. Znam i za firmu Urbanex, hvala što ste me podsjetili i ja znam informacije od naše gradske arhitektice Sonje Duke koja komunicira i radi sa Urbanexom i svim ostalim službama. Tako da znam i zbog čega smo u u ovj fazi i zbog čega projekt nije završen, ali je dobra stvar da će biti završen i da neće bit probijanja proračuna. To je najbitnije i da će biti taj centar za posjetitelje u svom punom sjaju već ove sezone.
2. Privatni investitor, privatno zemljište na Sv. Petru. Tako je, i ja imam iste informacije, međutim kao što većina ja mislim građana zna, a oni koji ne znaju evo trenutno na Sv. Petru u tom pojasu od hotela Miramare pa sve vamo do Grotte nema nikakve zakonske mogućnosti gradnje jer se radi o zelenoj zoni. I to je 2006. Ja držim da je to propust i greška velika, sve one kuće koje su tamo su u zelenoj zoni. A zbog čega je to tada napravljeno držim kao grešku jer nemoguće da one kuće koje postoje 150 godina tamo su odjednom ozelenile kao da ih nema. Što normalno samim investitorima, u biti građanima koji žive u tim kućama iziskuje velike probleme bilo šta da trebaju gradit, gradit na toj kući, popravljat, rekonstruirat, za što im je potrebna dozvola formalni pravni akt, to je vrlo vrlo nemoguće ishodovat. Tako da trenutno po prostorno-planskoj dokumentaciji Grada Makarske ono što je u zelenoj zoni ne može se gradit. Ja mislim da je to svima jasno.

**Vijećnica Hloverka Novak Srzić** komentira odgovore:

1. To znači da bi netko mogao to sve požutjeti, Sv. Petar.

**Gradonačelnik Grada Makarske Jure Brkan** odgovara na komentar:

1. Namjena prostora u gradu se donosi aktom Gradskog vijeća, tj. izmjenama i dopunama Prostornog plana. Ja držim da nije normalno da ono što je 150 godina već sagrađeno bude zeleno, ali tamo Grad, tj. Gradsko vijeće će donijet odluku šta se može i kako se može graditi ukoliko takvu odluku donese. Svaki prostorni plan se može mijenjati, mi smo sada u izmjenama i dopunama prostornog plana koje su počete 2015. godine. Nažalost, nismo ih još uspjeli dovršiti, opsežan i težak postupak. U potpunosti razumijem bivšega gradonačelnika Bilića, on je 2 godine proveo na tome radeći, ja sam evo već skoro 2 godine na tome radeći i nismo daleko odmakli. Ali bilo kakva prenamjena u prostoru donosi je Gradsko vijeće i ono propisuje šta i gdje i kako se može radit. Osobno držim da je greška što one zgrade tamo, postojeće u biti kuće, trenutno zelene. Ja govorim o postojećim i budućim. Ali ono sve tamo nije dosad nikakve logike bilo da to bude u zelenom i bilo kave promjene u Prostornom planu namjene će donijeti Gradsko vijeće.

**Vijećnica Hloverka Novak Srzić** komentira odgovore:

1. A Gradsko vijeće može zatražiti da Sv. Petar se zaštiti kao park prirode da se tamo više ništa ne može graditi i da tamo se više ne može graditi.

**Gradonačelnik Grada Makarske Jure Brkan** odgovara na komentar:

1. Park prirode to je akt koji donosi Sabor i Republika Hrvatska, a ja u biti ne želim od Sv. Petra napravit park šumu Marjan pa da bude ko šta je u Splitu na Marjanu.

**Vijećnik Ivan Šimić** postavlja pitanja:

1. Imamo jedan problem na ulazu u grad zapadni dio. Neki vrijedni gospodin koji tamo melje kamen, ja volim ljude koji rade i koji stvaraju novu vrijednost. Međutim događaju se popratni efekti, a to je kamena prašina koja se nakuplja na okolnoj vegetaciji. Vi kada sa zapadne strane Drniša ulazite u Drniš tamo vam je slično postrojenje Kavur i koliko god kiša padala uvijek će biti siva vegetacija, dakle na okolnoj vegetaciji. Zbog čega? Tu kamenu prašinu, ona s vremenom cementira na izbojcima i na listovima i kako se promijeni krajobraz. Znate lako za problem Drniša i nije neki veliki problem s obzirom da to i nije neki turistički grad ona zapadna strana gdje je ono postrojenje Kavur. Međutim problem je u Makarskoj ovaj naš ulaz, dakle čovjek obavlja djelatnost, ali ne znam koliko je to u skladu sa propisima koji su važeći i to se stvara oblaci dima i mijenja se krajobraz. Prema tome koliko je to usklađeno sa propisima imaju li sve dozvole za taj rad?
2. Evo već nekoliko nedjelja dekan Makarskog dekanata i župnik don Pave kumi, moli, srušio se krov u crkvi sv. Ivana u Makru i sad se postavlja je li to, koliko je to gradski problem. Može li Grad iznaći, ima li neka interventna sredstva. Jer mi u ovome gradu prihodimo sredstva kroz turizam, posjetitelje između ostalog zato što ti turisti dolaze i gledaju te naše starine, dio su našega brenda, prema tome koliko je i problem ovoga grada taj krov crkve sv. Ivana gore u Makru. I postavlja se pitanje može li Grad išta napravit, postoje li ikakva interventna sredstva da se to odradi odmah da se da jamstvo, da se taj krov popravi? Na kraju krajeva da stupite u kontakt sa župnikom i da se taj problem otkloni. Ja vjerujem za grad ove veličine to nije nekakav problem.
3. Međutim kad smo već ovdje ovo su klasični komunalni problemi, ali ja ću postavit jedno pitanje koje će možda u budućnosti, kad smo već kod sakralnih objekata, otvoriti neke teme jer uvijek sve počinje sa jednom riječju, dakle u početku bijaše riječ, pa onda iza njega ide sve ostalo. Moje treće pitanje glasi, promatram sliku iza vas gospodine gradonačelniče i gospodina predsjednika Vijeća i onda imali smo zadnje vrijeme uskrsne blagdane i onda dojam je uvijek da je naša katedrala nezavršena kao što i jeste već 100 godina i više. Dakle fale nam dva roga sa strane, fali nam dio zvonika, e sad se postavlja pitanje hoće li Grad i može li Grad pokrenuti inicijativu da naš stožerni arhitektonski objekt u gradu privedemo završetku. Kroz povijest sve idemo problem od dana do dana, ali nikada kada taj problem stavit na dnevni red i da li je njega moguće uopće stavit na dnevni red u nekakvom odnosu sa vjerskim vlastima itd.

**Gradonačelnik Grada Makarske Jure Brkan** odgovara na postavljena pitanja:

1. Ja ću vam odgovorit na ova pitanja vjerske tematike: Sv. Ivan u Makru i Sv. Marko ovdje u nas, a dogradonačelnik Nemčić, pošto je to i maloprije djelomično spomenuo u odgovoru vezano za deponij na zapadnom ulazu u grad, on će vam odgovorit na to. Što se tiče Sv. Ivana u Makru, e sada ja ovo govorim kao vjernik i kao gradonačelnik i u biti ovdje župljanin naše župe. Da se meni moja crkva ruši, u koju ja idem na misu, ja bih normalno se stavio i skupio nekih sredstava vjerujem i tako svi vjernici, svi župljani naše župe. Don Pave s pravom poziva njih. Ja očekujem normalno da će se Makrani i odazvat i da će dati svoj obol u obnovi svoje crkve, međutim Grad normalno u interesu je da sačuva bilo kakvu znamenitu baštinu povijesnu pa tako i crkvu sv. Ivana i normalno da smo mi već razgovarali. U biti Grad Makarska i Makarski komunalac pošto gori imamo i groblje kao jednu cjelinu u sklopu te crkve. Već ima i troškovnik za obnovu toga krova, sad karikiramo 160.000,00 kuna bi on trebao koštati, taj troškovnik. Normalno da će sudjelovati i Grad i Makarski komunalac jer bi primjereno tome i dio sredstava bio namijenjen i za uređenje toga groblja, koje nije baš, mislim ok je u održivom stanju, ali bi se malo i unaprijedilo jednim tirom sve. Podržat ćemo to, ali opet ja vjerujem i da će se stanovnici Makra odazvati na apele don Pave i da će i oni isto sudjelovati malo u toj obnovi.
2. Što se tiče same crkve Sv. Marka i njenoj daljnoj izgradnji ili bilo čemu drugome to bih ja, evo sada ovdje moj stav. Crkva ima dosta nekretnina po gradu, upravlja s njima kako je volja. Grad Makarska od toga ritko kad ima ikakve koristi, ja ovako kažem, i uvik se od Grada traži da pomaže. I Grad uvik pomaže, kad god šta treba. Normalno da i ove godine i obećali smo i obojat zvonik i pomoć pri uređenju Župnog doma, sve ćemo mi to napravit, ali čekaj bar nešto zauzvrat i da građani u biti grada bar nešto, imaju nešto od toga. U samom projektu bilo kakvom nadogradnje crkve tu ulazimo u teške probleme što se tiče, ne probleme nego u zahtjevan bilo kakav složeni projekt od otkupa zemljišta i svega toga do same u konačnici izgradnje. Ako netko smisli to, a držim da bi inicijativa tada trebala bit na Crkvi da ona pristupi Gradu pa da vidi se onda i Grad ima svoj interes i mogu li to građani i jesu li građani uopće da ulaze za to nešto u tako jedan opsežan projekt. Ja sam osobno za, ali normalno ja nisam sam tu da ja u ime svih građana grada Makarske donosim jednu takvu odluku. Kažem vam odnos između Grada i Nadbiskupije u ovom momentu su kompleksni i Grad uvik kad nešto traži ritko kad to i dobije, a kad se od nas traži mi uvik damo i dat ćemo uvik jer je to od naših građana. Konkretno pa evo spominjali smo vrtić u crkvi Kraljice mira na Zelenci i unutar prostora Župnog doma, unutar građevne dozvole postoji to i ima već neko rješenje konkretno unutar godinu i po dana, ljudi oćemo to radit ili nećemo to radit, mi držimo da je interes grada i građana Makarske da se to završi, a još nikako odgovor a nama vrime ide i ne preostaje nam ništa drugo nego da počnemo gradit na susjednoj parceli. Normalno sa izmijenjenim projektom, a ne sa onim koji imamo. A naša je želja da to bude sinergija pa da znamo da će pekara doći na prostor na makarskoj rivi, da znamo da li je iznajmljen prostor velikog Mornara i kome, jer uostalom Turistička zajednica obnavlja i grilje i sve ostalo, Grad pomaže di treba. Ali tražimo malo kako da kažem sinergije u tome svemu. A veliki projekt kao što je rekonstrukcija, tj. završetak izgradnje crkve sv. Marka u punom obimu kako ono povijesno je zamišljeno, to je nešto u što ja osobno ne mogu ja donit takvu odluku, a s druge strane bez povratne informacije i suglasnosti građana to bi teško išlo. Nek napravimo vrtić pa ćemo lako.

**Vijećnik Ivan Šimić** komentira odgovore:

1. Zahvaljujem gradonačelniku na odgovorima s tim da sam bio jasan, ja od vas nisam očekivao u zadnjem pitanju konkretan odgovor nego sam želio da zadnjim pitanjem na današnjoj sjednici potaknem i da makarsku javnost ponovno oživim u ovom problemu. Tako da se nadam da ćemo kao političari i kao političke stranke koji sudjeluju u političkom životu grada Makarske svim dionicima koji se dotiču ovog problema pa tako i vjerskim vlastima istaknuti ovaj problem za budućnost koja je pred nama.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Već sam taj problem spomenuo na odgovor uvažene vijećnice Muhtić kad je bilo nešto jedna od onih lokacija gdje se ne obavlja nekakva djelatnost zakonski već je, su komunalni redari sukladno Zakonu o održivom gospodarenju otpadom započeli postupak. Znači naredili su vlasniku nekretnine da sav onaj doneseni materijal koji nije sa toga područja da ga ukloni. Ja znam da je bilo ovaj vikend izvanredna situacija da je bilo neke prašine. Sad pretpostavljam da se to uklanjalo, odvozilo. Pošto je puhalo jugo sad je li se drobio kamen ili nije, pretpostavljam da je radi lakše odvožnje. Uglavnom ne obavlja se tamo nikakva djelatnost kamenoloma ni ništa, nego redari vode postupak znači sukladno Zakonu o održivom gospodarenju otpadom kojim su naredili vlasniku nekretnine da sve ono što ne pripada tu što je dovedeno da ukloni i sanira, znači odloži na zakonom propisan način.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s 14. sjednice Gradskog vijeća Grada Makarske održane 29. ožujka 2019. godine
2. Prijedlog odluke o osnivanju Javne ustanove Javna vatrogasna postrojba Grada Makarske
3. Prijedlog odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2019. godini
4. Prijedlog zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2017./2018. i Godišnje financijsko izvješće za 2018. godinu Dječjeg vrtića „Biokovsko zvonce“
5. Prijedlog zaključka o davanju suglasnosti na Izvješće o radu Javne ustanove Gradski sportski centar Makarska za 2018. g. i Godišnje financijsko izvješće Javne ustanove Gradski sportski centar Makarska za 2018. godinu
6. Prijedlog zaključka o davanju suglasnosti na Izvješće o dijelu provedbe Lokalnog programa djelovanja za mlade Grada Makarske u 2018. godini
7. Prijedlog zaključka o davanju suglasnosti na Izvješće o radu Gradske galerije „Antun Gojak“ za 2018. godinu
8. Prijedlog zaključka o davanju suglasnosti na godišnje izvješće Gradske knjižnice Makarska za 2018. godinu
9. Prijedlog zaključka o davanju suglasnosti na godišnje Izvješće Gradskog muzeja Makarska za 2018. godinu
10. Prijedlog rješenja o razrješenju člana Odbora za promet
11. Prijedlog rješenja o imenovanju člana Odbora za promet

*Ovako predloženi dnevni red je usvojen jednoglasno sa 17 (sedamnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

1. **Prijedlog zapisnika s 14. sjednice Gradskog vijeća Grada Makarske održane 29. ožujka 2019. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 14. sjednice Gradskog vijeća Grada Makarske održane 29. ožujka 2019. godine stavio na glasovanje.

*Zapisnik s 14. sjednice Gradskog vijeća Grada Makarske održane 29. ožujka 2019. godine je jednoglasno usvojen sa 16 (šesnaest) glasova ZA.*

1. **Prijedlog** **odluke o** **osnivanju Javne ustanove Javna vatrogasna postrojba Grada Makarske**

Uvodno obrazloženje Prijedloga odluke o osnivanju Javne ustanove Javna vatrogasna postrojba Grada Makarske je dao v.d. pročelnika Upravnog odjela za društvene djelatnosti **Dražen Kuzmanić.**

U ime Kluba vijećnika SDP-HNS-HSU u raspravi je sudjelovao **vijećnica Gordana Muhtić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi su sudjelovali **vijećnici Ivan Šimić i Siniša Srzić.**

Na izlaganja u raspravama vijećnika je odgovorio **gradonačelnik Grada Makarske Jure Brkan.**

U pojedinačnoj raspravi je sudjelovala i **vijećnica Gordana Muhtić, predsjednik Gradskog vijeća Grada Makarske Marko Ožić-Bebek, vijećnik Sretan Glavičić i vijećnik Miro Mucić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o osnivanju Javne ustanove Javna vatrogasna postrojba Grada Makarske stavio na glasovanje.

*Odluka o osnivanju Javne ustanove Javna vatrogasna postrojba Grada Makarske je jednoglasno usvojena sa 17 (sedamnaest) glasova ZA.*

1. **Prijedlog odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2019. godini**

Uvodno obrazloženje Prijedloga odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2019. godini je dao v.d. pročelnika Upravnog odjela za društvene djelatnosti **Dražen Kuzmanić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2019. godini stavio na glasovanje.

*Odluka o kriterijima, mjerilima i načinu financiranja decentraliziranih funkcija osnovnog školstva Grada Makarske u 2019. godini je jednoglasno usvojena sa 16 (šesnaest) glasova ZA.*

1. **Prijedlog** **zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2017./2018. i Godišnje financijsko izvješće za 2018. godinu Dječjeg vrtića „Biokovsko zvonce“**

Uvodno obrazloženje Prijedloga zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2017./2018. i Godišnje financijsko izvješće za 2018. godinu Dječjeg vrtića „Biokovsko zvonce“ je dala **Anela Židić, ravnateljica JU Dječji Vrtić „Biokovsko zvonce“**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave su odgovore dali**Anela Židić, ravnateljica JU Dječji Vrtić „Biokovsko zvonce“** i **Ružica Marče, računovodstvo JU Dječji Vrtić „Biokovsko zvonce“.**

U pojedinačnoj raspravi je sudjelovao **vijećnik Josip Paunović,** a na raspravu mu je odgovorila **Ružica Marče, računovodstvo JU Dječji Vrtić „Biokovsko zvonce“.**

U pojedinačnoj raspravi je sudjelovao vijećnik Ivan Šimić, a na izlaganje iz rasprave su mu odgovorili **gradonačelnik Grada Makarske Jure Brkan** i **Anela Židić, ravnateljica JU Dječji Vrtić „Biokovsko zvonce“. Vijećnik Ivan Šimić** je nastavio pojedinačnu raspravu.

U pojedinačnoj raspravi je sudjelovao **vijećnik Ivan Perić. Vijećnik Ivan Šimić** je odgovorio na raspravu.

U pojedinačnoj raspravi je sudjelovala **vijećnica Gordana Muhtić** kojoj je replicirao na izlaganje **predsjednik Gradskog vijeća Grada Makarske Marko Ožić-Bebek. Vijećnica Gordana Muhtić** je odgovorila na repliku, a predsjednik Gradskog vijeća Grada Makarske je replicirao na odgovor. **Vijećnik Miro Mucić** je replicirao na izlaganje vijećnice.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2017./2018. i Godišnje financijsko izvješće za 2018. godinu Dječjeg vrtića „Biokovsko zvonce“ stavio na glasovanje.

*Zaključak o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2017./2018. i Godišnje financijsko izvješće za 2018. godinu Dječjeg vrtića „Biokovsko zvonce“ je usvojen s 10 (deset) glasova ZA i 6 (šest) glasova PROTIV.*

1. **Prijedlog** **zaključka o davanju suglasnosti na Izvješće o radu Javne ustanove Gradski sportski centar Makarska za 2018. g. i Godišnje financijsko izvješće Javne ustanove Gradski sportski centar Makarska za 2018. godinu**

Uvodno obrazloženje Prijedloga zaključka o davanju suglasnosti na Izvješće o radu Javne ustanove Gradski sportski centar Makarska za 2018.g. i Godišnje financijsko izvješće Javne ustanove Gradski sportski centar Makarska za 2018. godinu je dao **Joško Kosović, ravnatelj JU Gradski sportski centar Makarska.**

U ime Kluba vijećnika SDP-HNS-HSU u raspravi je sudjelovao **vijećnik Josip Paunović** kojemu je na izlaganje iz rasprave odgovorio**Joško Kosović, ravnatelj JU Gradski sportski centar Makarska.**

U pojedinačnoj raspravi je sudjelovala **vijećnica Hloverka Novak Srzić.**

U pojedinačnoj raspravi je sudjelovao **vijećnik Ivan Šimić** kojemu je na izlaganje replicirao **vijećnik Miro Mucić.**

U pojedinačnoj raspravi je sudjelovao **vijećnik Siniša Srzić.**

U pojedinačnoj raspravi je sudjelovala **vijećnica Gordana Muhtić** kojoj je na izlaganje iz rasprave odgovorio **Joško Kosović, ravnatelj JU Gradski sportski centar Makarska.**

**Vijećnica Hloverka Novak Srzić** je replicirala na izlaganje vijećnice Gordane Muhtić. **Vijećnica Gordana Muhtić** je odgovorila na repliku.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Javne ustanove Gradski sportski centar Makarska za 2018. g. i Godišnje financijsko izvješće Javne ustanove Gradski sportski centar Makarska za 2018. godinu stavio na glasovanje.

*Zaključak o davanju suglasnosti na Izvješće o radu Javne ustanove Gradski sportski centar Makarska za 2018.g. i Godišnje financijsko izvješće Javne ustanove Gradski sportski centar Makarska za 2018. godinu je usvojen jednoglasno sa 16 (šesnaest) glasova ZA.*

1. **Prijedlog** **zaključka o davanju suglasnosti na Izvješće o dijelu provedbe Lokalnog programa djelovanja za mlade Grada Makarske u 2018. godini**

Uvodno obrazloženje Prijedloga zaključka o davanju suglasnosti na Izvješće o dijelu provedbe Lokalnog programa djelovanja za mlade Grada Makarske u 2018. godini je dao **zamjenik gradonačelnika Grada Makarske Dražen Nemčić.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić.**

U pojedinačnoj raspravi je sudjelovala **vijećnica Gordana Muhtić,** a na raspravu je odgovorio **zamjenik gradonačelnika Grada Makarske Dražen Nemčić. Vijećnica Gordana Muhtić** je nastavila pojedinačnu raspravu.

U pojedinačnoj raspravi je sudjelovao **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi je sudjelovala **vijećnica Hloverka Novak Srzić.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić,** a na raspravu je odgovorio **gradonačelnik Grada Makarske Jure Brkan.**

**Vijećnica Jagoda Martić** je sudjelovala u pojedinačnoj raspravi.

U pojedinačnoj raspravi je sudjelovao **predsjednik Gradskog vijeća Grada Makarske Marko Ožić-Bebek.**

**Gradonačelnik Grada Makarske Jure Brkan** je odgovorio na pojedinačne rasprave vijećnika.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o dijelu provedbe Lokalnog programa djelovanja za mlade Grada Makarske u 2018. godini stavio na glasovanje.

*Zaključak o davanju suglasnosti na Izvješće o dijelu provedbe Lokalnog programa djelovanja za mlade Grada Makarske u 2018. godini s 5 (pet) glasova ZA i 11 (jedanaest) glasova PROTIV nije usvojen.*

1. **Prijedlog** **zaključka o davanju suglasnosti na Izvješće o radu Gradske galerije „Antun Gojak“ za 2018. godinu**

Uvodno obrazloženje Prijedloga zaključka o davanju suglasnosti na Izvješće o radu Gradske galerije „Antun Gojak“ za 2018. godinu je dao **Josip Karamatić, ravnatelj JU Gradska galerija „Antun Gojak“.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić,** na izlaganje je replicirao **vijećnik Ivan Šimić,** a vijećnica je odgovorila na repliku.

U pojedinačnoj raspravi je sudjelovala **vijećnica Hloverka Novak Srzić.**

U pojedinačnoj raspravi je sudjelovao **vijećnik Siniša Srzić.**

U pojedinačnoj raspravi je sudjelovao **vijećnik Ivan Perić.**

U pojedinačnoj raspravi je sudjelovala **vijećnica Gordana Muhtić,** a na raspravu je je replicirao **vijećnik Ivan Perić**.

**Vijećnik Ivan Šimić** je replicirao na izlaganje. **Vijećnica Gordana Muhtić** je zatražila povredu Poslovnika i prosvjedovala kako ovaj način razgovora vijećnika Ivana Šimića nije prihvatljiv. **Predsjednik Gradskog vijeća Grada Makarske Marko Ožić-Bebek** je izrekao upozorenje **vijećniku Ivanu Šimiću.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Gradske galerije „Antun Gojak“ za 2018. godinu stavio na glasovanje.

*Zaključak o davanju suglasnosti na Izvješće o radu Gradske galerije „Antun Gojak“ za 2018. godinu je usvojen jednoglasno sa 16 (šesnaest) glasova ZA.*

1. **Prijedlog** **zaključka o davanju suglasnosti na Godišnje izvješće Gradske knjižnice Makarska za 2018. godinu**

Uvodno obrazloženje Prijedloga zaključka o davanju suglasnosti na Godišnje izvješće Gradske knjižnice Makarska za 2018. godinu je dala **Ana Duvnjak, ravnateljica JU Gradska knjižnica Makarska.**

U ime Kluba vijećnika SDP-HNS-HSU u raspravi je sudjelovao **vijećnik Milan Grbavac.**

U pojedinačnoj raspravi je sudjelovala **vijećnica Gordana Muhtić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi je sudjelovala **vijećnica Hloverka Novak Srzić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Godišnje izvješće Gradske knjižnice Makarska za 2018. godinu stavio na glasovanje.

*Zaključak o davanju suglasnosti na Godišnje izvješće Gradske knjižnice Makarska za 2018. godinu je usvojen jednoglasno sa 16 (šesnaest) glasova ZA.*

1. **Prijedlog zaključka o davanju suglasnosti na godišnje Izvješće Gradskog muzeja Makarska za 2018. godinu**

Uvodno obrazloženje Prijedloga zaključka o davanju suglasnosti na godišnje Izvješće Gradskog muzeja Makarska za 2018. godinuje dao **Marinko Tomasović, ravnatelj JU Gradski muzej Makarska.**

U ime Kluba vijećnika SDP-HNS-HSU u raspravi je sudjelovao **vijećnik Milan Grbavac.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Godišnje Izvješće Gradskog muzeja Makarska za 2018. godinustavio na glasovanje.

*Zaključak o davanju suglasnosti na Godišnje izvješće Gradskog muzeja Makarska za 2018. godinu**je usvojen jednoglasno sa 14 (četrnaest) glasova ZA.*

1. **Prijedlog rješenja o razrješenju člana Odbora za promet**

Uvodno obrazloženje Prijedloga rješenja o razrješenju člana Odbora za promet Gradskog vijeća Grada Makarske Žarka Klapirića je dala **Marija Lelas, predsjednica Odbora za izbor i imenovanje Gradskog vijeća Grada Makarske.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog rješenja o razrješenju člana Odbora za promet Gradskog vijeća Grada Makarske Žarka Klapirića stavio na glasovanje.

*Rješenje o razrješenju člana Odbora za promet Gradskog vijeća Grada Makarske Žarka Klapirića je usvojeno jednoglasno sa 16 (šesnaest) glasova ZA.*

1. **Prijedlog rješenja o imenovanju člana Odbora za promet**

Uvodno obrazloženje Prijedloga rješenja o imenovanju člana Odbora za promet Gradskog vijeća Grada Makarske Ivana Rašića je dala **Marija Lelas, predsjednica Odbor za izbor i imenovanje Gradskog vijeća Grada Makarske.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog rješenja o imenovanju člana Odbora za promet Gradskog vijeća Grada Makarske Žarka Ivana Rašića stavio na glasovanje.

*Rješenje o imenovanju člana Odbora za promet Gradskog vijeća Grada Makarske Ivana Rašića je usvojeno jednoglasno sa 16 (šesnaest) glasova ZA.*

Sjednica je završila u 14.30 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.